Anto Gardaš

Anto Gardaš (Agići kod Dervente, 21. V. 1938. - Osijek, 10. VI. 2004), hrvatski književnik.

Životopis 
Od 1947. godine, kad je s roditeljima doselio u Velimirovac kod Našica, živio u Slavoniji, a od 1974. u Osijeku. Osnovnu školu završio u Velimirovcu, gimnaziju 1958. u Našicama, a diplomirao 1968. na Pravnom fakultetu u Zagrebu. Radio je potom u Đurđenovcu, Koprivnici... Od 1973. bio je stalno zaposlen u osječkoj pošti (HPT), uglavnom kao voditelj pravne službe. Bio je i predsjednik Ogranka DHK slavonsko-baranjsko-srijemskoga.

Književni rad 
Prvu pjesmu "Pod kestenom" objavio je kao gimnazijalac 1958. godine u zagrebačkom srednjoškolskom časopisu "Polet". Otada surađuje u mnogim književnim listovima, časopisima, novinama, radiju i televiziji. Pisao je poeziju i prozu za djecu i odrasle: pjesme, haiku-pjesme, romane, novele, pripovijetke, bajke, igrokaze, radioigre za djecu, kazališne predstave... Prvu pjesmu za djecu objavio je 1968. u osječkim novinama "Mala štampa". Bio je neumorni čitatelj svojih uradaka pred djecom cijele Hrvatske, pisac najširih tematskih interesa, od zavičajnoga haikua, klasične realističke, ali i (znanstveno) fantastičarske proze.

Uz Jagodu Truhelku i Stjepana Tomaša Gardaš je najznačajniji osječki pisac za djecu i jedan od ponajbitnijih i najčitanijih suvremenih pisaca u Hrvatskoj, lektirski klasik literature namijenjene najmlađima i čitateljima tinejdžerskog uzrasta. Objavio je četrdesetak knjiga, uglavnom za mlađe čitaoce: romane, bajke, priče, pjesme i igrokaze. Također, objavio je pet samostalnih zbirki haiku-poezije.

Uz antologijska djela u žanru dječje književnosti, zavidne književne rezultate postigao je i u drugim žanrovima. Ističu se njegova zbirka kratkih proza "Postelja gospođe Jelene" (1988), te haiku-radovi nagrađeni u Japanu. Prevođen je na brojne jezike i nagrađivan prestižnim književnim nagradama (npr. "Grigor Vitez" za roman "Ljubičasti planet" 1981. i "Josip i Ivan Jozarac").

Roman Duh u močvari (1989) i Priče iz Kopačkog rita tematski su vezane za Kopački rit u Baranji.

Djela

Samostalne knjige i djela objavljena u časopisima 
 "Pjesme" (sa Savom Panjkovićem, 1965)
 "Na jednoj obali", pjesme (1968)
 "Balada o kapetanovu povratku" (1975)
 "Jež i zlatni potok", priče i igrokazi (1978. - ponovljeno: 1985, 1986, 1987, 1989, 2002)
 "Tajna zelene pećine", roman (1979. - 1996, 2003)
 "Ljubičasti planet", roman (1981. - 1986, 1993, 1996, 2001, 2003)
 "Zaboravljena torba", priče (1982)
 "Bakreni Petar", roman (1984. - 1990, 1994, 2000, 2001)
 "Izum profesora Leopolda", roman (1986. - 1995, 2000, 2001, 2003)
 "Uvijek netko nekog voli", pjesme (1986)
 "Zvijezda u travi", priče (1986)
 "Prvi suncokreti", pjesme (1987)
 "Pigulica", roman (1988)
 "Postelja gospođe Jelene", kratke proze (1988) 
 "Duh u močvari", roman (1989. - 1990, 1994, 2000, 2002)
 "Bože moj, za koga, kome da pišem?" (1992. - "Književna revija")
 "In memoriam : pjesnička riječ Milivoja Polića" (1993. - "Književna revija")
 "Priče iz Kopačkog rita", priče (1993. - 1999)
 "Prikaza", ulomci iz neobjavljenog romana (1993. - "Književna revija")
 "Filip, dječak bez imena", roman (1994. - 2000)
 "Grm divlje ruže", haiku-poezija (1994)
 "Ivan Tulum putuje u nebo", odlomak iz romana (1995. - "Književna revija")
 "Miron na tragu svetoga Grala", roman (1995)
 "Prikaza", roman (1995)
 "Čudo na kamenitom brijegu" (1996. - "Književna revija")
 "Damjanovo jezero", roman (1996. - 1998. prevod na slovački "Damianovo jezero")
 "Hej, bećari" (1996)
 "Žuborenja", haiku (1996)
 "Glas koji te vodi" (1997. - "Književna revija")
 "Kuća od drvenih kocaka" (1997)
 "Sto sunovrata", haiku (1997)
 "Tragovi duginih boja" (1997)
 "Plavokrila ptica", pjesme i igrokazi za djecu (1998)
 "S dlanovima na očima" (1998. - "Književna Rijeka")
 "Cvijet bez imena" (1999. - "Književna Rijeka")
 "Bedemgrad ili kako su slavonski pobunjenici nadmudrili Turke" (1999. - "Kolo")
 "Koliba u planini" (1999)
 "Miron u škripcu", roman (1999. - 2000, 2001, 2002)
 "Otvoreni put" (1999)
 "Glas koji te vodi" (2000)
 "Jeronimova sreća" (2000. - "Književna revija")
 "Ledendvor", kazališna predstava (2000)
 "Sedam putova" (2000)
 "Tri bajke" (2000. - "Književna revija")
 "Krađa u galeriji ili Sve se urotilo protiv malog Terzića" (2001. - 2003)
 "Čovjek s crvenim štapom", početak tek završenog romana (2002. - "Književna revija")
 "Podmorski kralj", roman (2002)
 "Tajna jednog videozapisa", SF-roman (2002)
 "Zlatnici kraj puta" (2002)
 "Bijela tišina", haiku-poezija (2003)
 "Čovjek na cesti" (2003. - "Osvit")
 "Dobro je imati brata", pjesme (2003)
 "Igračke gospođe Nadine", priče (2003)
 "Ljepši će postati svijet", pjesme za djecu (2003)
 "Sjaj mjesečine", haiku-poezija (2003)
 "Čovjek s crvenim štapom" (2004) 
 "Brončani kotlić", kazališna predstava

Antologije i zbirke s drugim autorima 
 "Zvuci Panonije'72" (1972)
 "Slavonija '73", V. muzički festival (1973)
 "Pjesme vedre mladosti" (1977)
 "Suze boli-za slobodu", poezija (1992)
 "Žubor riječi" (1992)
 "Priče o dobru, priče o zlu" (1993)
 "Antologija hrvatske dječje poezije" (1994)
 "3. samoborski haiku susreti" (1995)
 "Poezija" (1995)
 "Proza" (1995)
 "4. samoborski haiku susreti" (1996)
 "Antologija hrvatskoga haiku pjesništva" (1996)
 "Primjeri iz dječje književnosti" (1996)
 "5. samoborski haiku susreti" (1997)
 "Pjesma mira", pjesme (1997)
 "Pjesme vedre mladosti" (1997)
 "Tragovi duginih boja" (1997)
 "6. samoborski haiku susreti" (1998)
 "Pjevančica" (1998)
 "Sretne ulice", osječka čitanka (1999)
 "9. samoborski haiku susreti" (2000)
 "Haiku zbornik - Ludbreg, 2000" (2000)
 "Sedam putova", haiku (2000)
 "Haiku u Dalmaciji" (2001)
 "Hrvatske bajke i basne" (2001)
 "(Pjesništvo)" (2002. - "Osvit")
 "Hrvatsko pjesništvo" (2003. - "Osvit")

Izvori
 Delimir Rešicki: "Nakon teške bolesti, preminuo književnik Anto Gardaš (1938.-2004.)", "Glas Slavonije", 12. VI. 2004, 4
 prof. dr. Dubravka Težak: "Uzbudljiva krimi-priča u okružju prirodne ljepote", u: Anto Gardaš: "Duh u močvari", Zagreb, 2000, str. 169-170
 Elektronski katalog Nacionalne i sveučilišne knjižnice (I/2005)
 Jovan Nedić: "Podatak više: Gardaš", "Skandifeniks", ..., 291, 16 - Rijeka, 10. II. 2005.

Hrvatski pisci
Haiku-pjesnici
Biografije, Derventa
Biografije, Osijek
Authority control